ไทยประกันรุก‘พีเอ’ไม่เคลมคืนเงินให้10%
ไทยประกันจับธนาคารทหารไทย จับลูกค้ารายย่อยขายพีเอไม่มีเคลมคืนเบี้ยให้ 10%
22 พ.ค. 2555

ไทยประกันจับธนาคารทหารไทย จับลูกค้ารายย่อยขายพีเอไม่มีเคลมคืนเบี้ยให้ 10%
น.ส.พณิตา ตู้จินดา กรรมการผู้จัดการ บริษัท ไทยประกันภัย เปิดเผยว่า บริษัทได้ร่วมกับธนาคารทหารไทยเพื่อเปิดขายประกันอุบัติเหตุส่วนบุคคล หรือพีเอตัวใหม่ ผ่านสาขาของธนาคารในชื่อ “TMB ACCIDENT CARE 100% EXTRA SURE” ซึ่งมีจุดเด่นอยู่ที่ในปีแรก หากลูกค้าไม่มีการเคลมเกิดขึ้น ปีต่อไปจะได้รับเงินคืน 10% ของเบี้ย 1,559 บาท โดยมีทุนประกันสูงสุดที่ 5 แสนบาท ค่ารักษาพยาบาลต่ออุบัติเหตุครั้งละ 2 หมื่นบาท
สำหรับในปีนี้ บริษัทตั้งเป้าเพิ่มยอดขายผ่านธนาคารทหารไทยให้ได้ 200 ล้านบาท หรือเติบโต 100% เมื่อเทียบกับปีที่ผ่านมาที่ได้ 100 ล้านบาท โดยมีแบบประกันใหม่ขายอีก ได้แก่ “ทีเอ็มบี ประกันบ้านชัวร์ 100%” ที่คุ้มครองความเสียหายจากภัยธรรมชาติ 1 แสนบาท และ คุ้มครองทรัพย์สินภายในบ้านและตัวอาคารเริ่มต้นที่ 1 แสน10 ล้านบาท ค่าเบี้ยเริ่มต้นที่ 4,700 บาท และมีแผนที่จะออกแบบประกันสุขภาพใหม่อีกด้วย 
อย่างไรก็ตาม ยอดขายรวมทั้งหมดในปีนี้ บริษัทตั้งเป้าหมายเบี้ยไว้ที่ 1,552 ล้านบาท เติบโต 24% มุ่งเน้นขยายตลาดรายย่อย ผ่านแบบประกันพีเอ ประกันสุขภาพ ประกันสินเชื่อบ้าน ประกันรถยนต์ เป็นหลัก โดยมีสัดส่วนลูกค้ารายย่อย 80% และรายใหญ่ 20%
นอกจากนี้ จะขยายช่องทางโทรศัพท์หรือเทเลมาร์เก็ตติง เนื่องจากเติบโตได้ดี โดยตั้งเป้ายอดขายเอาไว้ที่ 210 ล้านบาท จากปีที่ผ่านมามียอดขาย 155 ล้านบาท
สำหรับที่เหลือจะเน้นผ่านสาขาที่มีอยู่ 10 แห่ง เพราะยังเป็นช่องทางหลักที่สร้างรายได้ในปีที่ผ่านมาถึง 38% และปีนี้คาดว่าเพิ่มเป็น 39% ขณะที่ช่องทางแบงก์แอสชัวรันส์ก็จะเพิ่มสัดส่วนเป็น 12% จากเดิม 8% ส่วนที่เหลือเป็นช่องทางอื่น